b'\n_START_ARTICLE_\nDiakonikon\n_START_PARAGRAPH_\nDiakonikon, (gr\xc4\x8d. \xce\x94\xce\xb9\xce\xb1\xce\xba\xce\xbf\xce\xbd\xce\xb9\xce\xba\xcf\x8c\xce\xbd; diakonik\xc3\xb3n, lat.; diaconicum), prvotni je oblik sakristije u ranokr\xc5\xa1\xc4\x87anskim i bizantskim crkvama.\n_START_SECTION_\nOpis\n_START_PARAGRAPH_\nPredstavlja prostoriju \xc4\x8detvrtastog ili kvadratnog oblika koja se nalazi sa ju\xc5\xbene strane apside crkve te je slu\xc5\xbeila sve\xc4\x87enicima za pripremanje mise i za \xc4\x8duvanje liturgijske knjige, spisa, crkvenog posu\xc4\x91a i ruha. Bila je svojevrsan arhv i riznica, \xc5\xa1to bi odgovaralo dana\xc5\xa1njoj sakristiji, a povjerena \xc4\x91akonu, od \xc4\x8dega je i nastalo ime._NEWLINE_Uz diakonikonu valja spomenuti i protesis, prostoriju koja se nalazila nasuprot diakonikonu, odnosno, na sjevernoj strani apside i slu\xc5\xbeila je kao spremi\xc5\xa1te za \xc5\xbertvene prinose. Obje se prostorije nazivaju pastoforijama i one se kao elementi crkvene arhitekture javljaju u 5. i 6. stolje\xc4\x87u nakon vladavine cara Konstantina, kada crkvena zdanja nisu vi\xc5\xa1e toliko monumentalna i golema, ve\xc4\x87 manja i intimnija. Crkve tada, naravno, uzimaju osnovne elemente konstantinske crkve, kao \xc5\xa1to su la\xc4\x91e, apside i atriji, te se dodaju novi elementi, kao \xc5\xa1to su primjerice narteks, galerije, ponekad i transept, protesis i diakonikon._NEWLINE_U po\xc4\x8detku je postojala samo jedna prostorija za pripremu misnog obreda, \xc4\x8duvanje crkvenog posu\xc4\x91a i ruha, a to je upravo bio diakonikon._NEWLINE_Kasnije u crkvama na Istoku, posebice na podru\xc4\x8dju Sirije, javljaju se obje prostorije, svaka sa svojom funkcijom, te su se sa\xc4\x8duvale do danas, dok se na Zapadu od 10. stolje\xc4\x87a javlja sakristija. One se mogu nalaziti, na isto\xc4\x8dnoj strani crkve flankiraju\xc4\x87i apsidu, mogu biti u krilima transepta, uz narteks ili \xc4\x8dak uz atrij.'